Pohjois-Karjalan keskussairaalassa käytetään vuodessa noin 145 000 litraa erilaisia lääkkeellisiä liuoksia. Näiden varastointi vei runsaasti aikaa. Nyt keskussairaala on tehnyt yksinkertaisia muutoksia ja saanut vapautettua tuhansia tunteja varastotyöstä varsinaiseen potilastyöhön.

Mistä on kyse? Pohjois-Karjalan keskussairaalassa kuluu vuosittain noin 145 000 litraa infuusio- ja huuhteluliuoksia

Aiemmin hoitajat huolehtivat osastoilla käsivarastojen ylläpidosta

Yksinkertaisilla muutoksilla varastojen ylläpidosta saatiin vapautettua yli 5 000 tuntia vuodessa potilastyöhön

Pienillä ja yksinkertaisilla muutoksilla saatiin lisää aikaa potilastyöhön keskussairaalassa Joensuussa. Muutokseen vaadittiin vain oivallusta, muovilaatikoita, etikettejä ja varastohyllyjen muutoksia.

Ennen hoitajat käyttivät työaikaansa osastolla lääkkeellisten liuosten tilaamiseen ja järjestelyyn käsivarastossa. Nyt keskussairaalaan pahvilaatikoissa saapuvat liuokset avataan jo liuosvarastossa ja lajitellaan osastoille.

Jokaiselle osastolle ja jokaiselle liuokselle on omat läpinäkyvät laatikot. Päivittäin logistiikkatyöntekijät kiertävät osastot ja vaihtavat tyhjät laatikot täysiin.

Nämä yksinkertaiset toimet vapauttivat hoitajien työaikaa yli 5 000 tuntia vuodessa varastojen ylläpidosta varsinaiseen potilastyöhön. Lisäksi kun pahvilaatikoita ei kanneta enää eri osastoille, säästää jätekuljetuksissa noin 40 henkilötyöpäivää vuodessa.

Sairaalassa kuluu vuosittain noin 145 000 litraa infuusio- ja huuhteluliuoksia. Liuoslogistiikkaa uudistettiin kokeilumielessä teho-osastolla jo vuonna 2013. Nyt hyväksi havaittu malli otettiin käyttöön koko sairaalassa.